Thompson/Center Ugalde

**Thompson/Center Ugalde** (**TCU**) er en familie av villkattpatroner utviklet av Wes Ugalde fra Fallon (Nevada) med utgangspunkt i .223 Remington/5.56×45 mm NATO-hylser hvor hylsehalsen er åpnet opp for større kulediametre. Patronene ble opprinnelig utviklet for enkeltskuddpistolen Thompson Contender, og har blitt mye brukt i konkurransepistoler til metallsilhuettskyting samt en del jaktpistoler.

## Historie og motivasjon
Knekkmekanismen til Contender-pistolen gjør den svært allsidig for eksperimentering med patroner ettersom det bare trengs et løpsbytte for å bytte patrontype. Selv om mekanismen ikke er like sterk som pistoler med sylinderlås (for eksempel Remington XP-100) så er Contender-mekanismen i stand til å håndtere middels kraftige patroner. Med utgangspunkt i Contender-mekanismen har det dukket opp mange villkatter basert på patroner som .30-30 Winchester og .223 Remington.

7&nbsp;mm TCU kom rundt 1980, og 6.35&nbsp;mm TCU kom i 1987.

## Varianter
Liste over TCU-patroner:
* **6×45&nbsp;mm TCU**, også kjent som 6&nbsp;mm TCU (kaliber 6.2&nbsp;mm / .243")
* **6.35×45&nbsp;mm TCU** også kjent som .25 TCU eller .25 Ugalde (kaliber 6.375&nbsp;mm / .251")
* **6.5×45&nbsp;mm TCU**, også kjent som 6.5&nbsp;mm TCU (kaliber 6.7&nbsp;mm, samme kulediameter som 6,5×55 mm).
* **7×45&nbsp;mm TCU**, også kjent som 7&nbsp;mm TCU (kaliber 7.2&nbsp;mm / .284")
* **7.62×45&nbsp;mm TCU**, også kjent som .30 TCU (kaliber 7.62&nbsp;mm / .308")

## Ballistikk
I forhold til originalkaliberet (.223 Remington / 5.56 NATO) har de større TCU-variantene generelt krummere kulebane, men beholder mer av energien over lengre avstander og motstår vindpåvirkning bedre ettersom de tyngre kulene generelt har høyere ballistisk koeffisient. Det moderate hylsevolumet til .223 Remington har vist seg å fungere godt i korte pistolløp.

## Popularitet
TCU-patroner er fremdeles veldig populær til metallsilhuettskyting. I IHMSA-verdensmesterskapet i 2007 var det flere toppskyttere som brukte 6.5&nbsp;mm og 7&nbsp;mm TCU, både med Thompson Contender og andre pistoler.

En mulig årsak til liten utbredelse av 6.5&nbsp;mm TCU utenfor metallsilhuett er at patronen for best ballistisk ytelse gjerne må lades med lengre og tyngre kuler til totallengder rundt 63&nbsp;mm til 66&nbsp;mm. Dette kan være en utfordring på våpen som i utgangspunktet er designet for CIP-totallengden til .223 Remington på 57&nbsp;mm. I tillegg kan patronens skuldervinkel på 40 grader føre til mye slitasje på messingen. Eksempler på avledede 6.5&nbsp;mm-patroner som skal bøte på dette er 6.5 mm PCC (Patriot Combat Cartridge) og 6,5×42 mm MPC (Multi Purpose Cartridge).

## Hylseforming
Som regel brukes bare helt nye og uskutte .223-hylser til å lade TCU-patroner. Dette for å unngå at hylsehalsen sprekker tidlig, hvilket kan oppstå dersom man resizer tidligere skutte .223 Remington-hylser med TCU-dier. Ved å ta utgangspunkt i helt nye hylser kan TCU-hylser vanligvis få like lang levetid med tanke på omlading som alle andre håndvåpenpatroner.

I forhold til .223 Remington-hylser har TCU-hylser ikke bare åpnet opp hylsehalsen til større diametre, men skyteformes også for å få rettere hylsevegger samt krappere vinkel på flaskehalsen.

## Se også
* 6×45mm
* 6 mm ARC
* 6.35×45mm (.25-45 Sharps)
* 6,5×42 mm MPC (Multi Purpose Cartridge)
* 6.5 mm PCC (Patriot Combat Cartridge)
* 6.5 mm PPC (Palmisano & Pindel Cartridge)
* 6,5 mm Grendel
* 6,8 mm Remington SPC
* .300 AAC Blackout (7.62×35mm)

## Referanser


## Eksterne lenker
* Ladedate for 6.5x45&nbsp;mm / 6.5mm TCU (Accurate Loading Guide #2)